Document ID: 31982R0510

Ir-Regolament tal-Kunsill (FEKA, KEE, Euratom) Nru 510/82
tat-22 ta' Frar 1982
li jemenda r-Regolament (KEFA, KEE, Euratom) Nru 1860/76 li jistabbilixxi l-Kondizzjonijiet ta' Impjieg tal-Persunal tal-Fondazzjoni Ewropea għat-Titjib fil-Kundizzjonijiet tal-Għixien u tax-Xogħol
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament tal-Kunsill (KEE) Nru 1365/75 tas-26 ta' Mejju 1975 dwar il-ħolqien ta' Fondazzjoni Ewropea għat-titjib fil-kondizzjonijiet tal-Għixien u tax-Xogħol [1], u b'mod partikolari Artikolu 17 tiegħu,
Wara li kkunsidra r-Regolament tal-Kunsill (KEFA, KEE, Euratom) Nru 1860/76 tad-29 ta' Ġunju li jistabbilixxi l-kondizzjonijiet ta' impjieg tal-persunal tal-Fondazzjoni Ewropea għat-titjib fil-kundizzjonijiet tal-Għixien u tax-Xogħol [2], kif emendat bir-Regolament (KEE, Euratom, KEFA), Nru 1238/80 [3],
Wara li kkunsidra l-proposta mill-Kummissjoni,
Billi huwa għall-Kunsill, li jaġixxi b'maġġoranza kwalifikata fuq proposta mill-Kummissjoni, biex jemenda dawn il-kondizzjonijiet ta' impjieg;
Billi l-persunal tal-Fondazzjoni u dawk intitolati taħthom għandhom jingħataw l-istess benefiċċji fir-rigward ta' mard, inċidenti u assigurazzjoni fuq mard marbut max-xogħol u fir-rigward ta' l-iskema tal-pensjonijiet kif inhuma mogħtija lil xi staff temporanju tal-Komunitajiet Ewropej u dawk intitolati taħthom, bl-eċċezzjoni, madankollu, għaż-żjieda fil-pensjoni msemmija f'Artikolu 5 ta' Anness VI. II għar-Regolamenti tal-Persunal tal-Komunitajiet Ewropej,
ADOTTA DAN IR-REGOLAMENT:
Artikolu 1
Ir-Regolament (KEFA, KEE, Euratom) Nru 1860/76 għandu jiġi emendat kif ġej:
1. L-aħħar subparagrafu ta' Artikolu 30(1) għandu jiġi mibdul bis-segwenti:
"iżda, f' każ li wieħed mill-membri tal-persunal jieħu marda marbuta max-xogħol jew ikollu aċċident waqt li jkun qiegħed jaqdi dmiru, huwa għandu jibqa' jirċievi r-remunerazzjoni sħiħa tiegħu matul il-perjodu li fih ma jkunx jista' jaħdem sakemm jingħata l-pensjoni ta' l-invalidita' msemmija f'Artikolu 41b.";
2. It-tieni paragrafu segwenti għandu jiġi miżjud ma' Artikolu 36:
"f'każ ta' mewt ta' pensjonant, l-ewwel paragrafu għandu jgħodd għall-pensjoni tal-mejjet.";
3. Is-segwenti għandu jiġi miżjud ma' Artikolu 47(2):
"u jista' jiddeċiedi wkoll biex inaqqas l-allokazzjoni li għalih hemm provdut f'Artikolu 11 ta' Anness VI għall-ħlas lura tal-kontribuzzjoni li għaliha hemm provdut f'Artikolu 41ħ miżjud b'imgħaxx kompost ta' 3.5 % għal kull sena.";
4. "benefiċċji tas-sigurtà soċjali u pensjonijiet"
;
5. F'Titolu II, Kapitolu 6 għandu jiġi maqsum fi:
- Sezzjoni A, intitolata "assigurazzjoni fuq il-mard u aċċidenti, benefiċċji tas-sigurtà soċjali" magħmula minn Artikoli 38 sa 41,
- Sezzjoni B, intitolata "skema tal- pensjonijiet u kumpens għal terminazzjoni tas-servizz" magħmula minn Artikoli 41a sa 41h;
6. Artikolu 38 għandu jiġi mibdul bis-segwenti:
"Artikolu 38
1. Taħt il-kondizzjonijiet imsemmija fir-Regoli li jirreferi għalihom l-ewwel Artikolu ta' Anness V, membru tal-persunal, il-konjuġi tiegħu, it-tfal tiegħu u oħrajn dipendenti fuqu kif imfisser f'Artikolu 7 ta' Anness IV għandu jkun assigurat kontra mard sa 80 % ta' l-ispiża minfuqa, waqt il-perjodu tiegħu ta' servizz u ta' leave tal-mard. Iżda, din ir-rata ta' 80 % tista' togħla sa 100 % f'każijiet ta' tuberkolożi, poliomyelitis, kanċer, mard mentali jew mard ieħor rikonoxxut mill-Kummissjoni tal-Komunitajiet Ewropej bħala serju daqs l-oħrajn.
Terz mill-kontribuzzjoni meħtieġa biex tintlaħaq assigurazzjoni bħal din, għandha titħallas mill-membru tal-persunal iżda b'tali mod li l-ammont li jkollu jitħallas minnu ma jaqbiżx 2 % tas-salarju bażiku tiegħu, iż-żewġ terzi l-oħra jitħallsu mill-Fondazzjoni.
Iżda, jekk, l-eżami mediku msemmi f'Artikolu 24 jindika li l-membru tal-persunal ikun qiegħed ibati minn mard jew invalidità, id-Direttur jista' jiddeċiedi li l-ispejjeż li dan il-mard jew din l-invalidità toħloq ikunu esklużi mir-rimborż ta' l-ispiża msemmija fl-ewwel subparagrafu.
2. Jekk il-membru tal-persunal jagħti prova li huwa ma jistax ikun kopert minn skema oħra ta' sigurtà soċjali, huwa jibqa' jibbenefika mill-iskema ta' assigurazzjoni fuq il-mard imsemmi fl-ewwel paragrafu, mingħajr ma jkollu għalfejn jikkontribwixxi għaliha, għal perjodu ta' mhux iżjed minn 60 ġurnata minn meta jiskadi l-kuntratt tiegħu jew waqt li jkun qiegħed ibati minn mard serju fit-tul li jkun ħadu waqt li kien impjegat.
3. Membru tal-persunal li jkun baqa' jaħdem mal-Fondazzjoni sa l-età ta' 60 sena jew li jkun qiegħed jirċievi l-pensjoni ta' l-invalidità ikun intitolat għall-benefiċċji msemmija fil-paragrafu 1 wara li jkun temm is-servizz. L-ammont tal-kontribuzzjoni għandu jiġi maħdum fuq il-bażi tal-pensjoni tiegħu.
Dawk il-benefiċċji għandhom jgħoddu wkoll għall-persuna intitolata għall-pensjoni tas-superstiti wara l-mewt ta' membru tal-persunal li kien f'impjieg attiv jew li baqa' fis-servizz tal-Fondazzjoni sa l-età ta' 60 sena, jew il-mewt ta' persuna intitolata għal pensjoni ta' l-invalidità. L-ammont tal- kontribuzzjoni għandu jiġi maħdum fuq il-bażi tal-pensjoni tiegħu.
4. Is-segwenti għandhom bl-istess mod ikunu intitolati għall-benefiċċji msemmija fil-paragrafu 1, sakemm huma ma jkunux jistgħu ikunu koperti minn xi skema oħra pubblika ta' assigurazzjoni fuq il-mard:
- il-membri tal-persunal ta' qabel intitolati għall-pensjonijiet ta' l-irtirar u li telqu mis-servizz tal-Fondazzjoni qabel l-età ta' 60 sena;
- dawk il-persuni intitolati għall-pensjoni tas- superstiti minħabba l-mewt ta' membru tal-persunal ta' qabel li jkun telaq is-servizz tal-Fondazzjoni qabel l-età ta' 60 sena.
5. Il-kontribuzzjoni għandha tiġi maħduma b'riferenza għall-pensjoni ta' membru tal-persunal ta' qabel, nofs il-kontribuzzjoni għandha titħallas mill-persuna intitolata.
Iżda, persuna intitolata għall-pensjoni ta' l-orfni ma tistax tkun intitolata għall-benefiċċji msemmija fil-paragrafu 1, ħlief fuq pretensjoni tagħha stess. Il-kontribuzzjoni għandha tiġi maħduma fuq il-bażi tal-pensjoni ta' l-orfni.
5. Fejn l-ispiża totali mhux rimborsata għal kwalunkwe perjodu ta' 12-il xahar tkun ogħla minn nofs is-salarju bażiku jew mill-pensjoni ta' membru tal-persunal, għandu jkun permess rimborż speċjali mid-Direttur tal-Fondazzjoni, bil-kunsens ta' l-uffiċċju tas-suċċessjoni, filwaqt li jingħata kas taċ-ċirkostanzi tal-familja tal-persuna kkonċernata, bil-mod imsemmi fir-Regoli li hemm riferenza għalihom f'Artikolu 1 ta' Anness V.
6. Persuni intitolati għall-benefiċċji msemmijin qabel għandhom jiddikjaraw l-ammont ta' kull rimborż li huma jistgħu jitolbu taħt xi assigurazzjoni obbligatorja oħra tal-mard għalihom jew għal persuni koperti bl-assigurazzjoni tagħhom.
Fejn is-somma totali li kieku jirċievu permezz tar-rimborż tkun iżjed mis-somma tar-rimborż imsemmi fil-paragrafu 1, id-differenza għandha tkun imnaqqsa mill-ammont li jkun irid jiġi rimborżat skond paragrafu 1, bl-eċċezzjoni ta' rimborżi miksuba taħt skema ta' assigurazzjoni privata supplimentari tal-mard li tkopri dik il-parti ta' l-ispiża li ma tkunx rimborsabbli taħt paragrafu 1.";
7. Għandhom jiddaħħlu l-Artikoli segwenti:
"Artikolu 38
1. Taħt il-kundizzjonijiet imsemmija fir-Regoli li hemm riferenza għalihom f'Artikolu 2 ta' Anness V, membru tal-persunal għandu jkun assigurat, waqt il-perjodi ta' servizz u ta' leave tal mard, kontra r-riskju ta' mard u inċidenti fuq ix-xogħol. Huwa għandu jikkontribwixxi għall-ispejjeż ta' l-assigurazzjoni kontra r-riskji mhux marbuta max-xogħol sa 0,1 % tas-salarju bażiku tiegħu.
Ir-Regoli jispeċifikaw liema riskji mhumiex koperti.
2. Il-benefiċċji pagabbli għandhom ikunu kif segwit:
(a) f'każ ta' mewt:
Ħlas lill-persuni elenkati hawn taħt li tkun ekwivalenti għal ħames darbiet is-salarju bażiku fis-sena tal-mejjet maħdum b'riferenza għall-ammont tas-salarju ta' kull xahar li jkun irċieva fit-12-il xahar ta' qabel l-inċident:
- lil-konjuġi u lit-tfal tal-membru tal-persunal mejjet skond il-liġi tas-suċċessjoni li tirregola l-proprjetà tal-membru tal-persunal; l-ammont pagabbli lill-konjuġi ma għandux ikun, iżda, inqas minn 25 % tas-somma sħiħa,
- fejn ma jkunx hemm persuni li jaqgħu taħt il-kategorija ta' hawn fuq, lill-werrieta l-oħra skond il-liġi tas-suċċessjoni li tirregola l-proprjetà ta' membru tal-persunal,
- fejn ma jkunx hemm persuni li jaqgħu taħt waħda mill-kategoriji ta' hawn fuq, lill-qraba tal-linja axxendentali skond il-liġi tas-suċċessjoni li tirregola l-proprjetà ta' membru tal-persunal,
- fejn ma jkunx hemm persuni li jaqgħu taħt waħda mit-tliet kategoriji ta' hawn fuq, lill-Fondazzjoni.
(b) f'każ ta' invalidità totali permanenti:
ħlas lill-membru tal-persunal li jkun ekwivalenti għal tminn darbiet is-salarju bażiku annwali tiegħu maħdum fuq il-bażi ta' l-ammont tas-salarju ta' kull xahar li jkun irċieva waqt it-12 -il xahar qabel l-inċident.
(ċ) f'każ ta' invalidità parzjali permanenti:
Ħlas lill-membru tal-persunal ta' parti mis-somma li għaliha hemm provdut f' subparagrafu (b), maħduma b'riferenza għall-iskala msemmija fir-Regoli li hemm riferenza għalihom f'Artikolu 2 ta' Anness V.
Kif hemm provdut f' dawn ir-Regoli tista' tingħata għotja fl-aħħar tas-sena minflok il-pagamenti msemmija hawn fuq.
Il-benefiċċji msemmija hawn fuq jistgħu jitħallsu flimkien mal-benefiċċji msemmija fl-iskema tal-pensjoni.
3. Is-segwenti għandhom ikunu koperti wkoll bl-istess mod imsemmi fir-Regoli li għalihom hemm provdut f'Artikolu 2 ta' Anness V: spejjeż mediċi, farmaċewtiċi, ta' l-isptar, kirurġiċi, protetiċi, ta' radjografija, ta' massaġġi, ortopediċi, kliniċi u ta' trasport u spejjeż oħra simili minfuqa minħabba inċident jew mard marbut max-xogħol.
Ir-rimborż, iżda, għandu jsir biss fejn l-ammont imħallas lill-membru tal-persunal skond l-Artikolu 38 ma jkoprix l-ispiża kollha minfuqa."
"Artikolu 40a
1. Fil-limiti ta' l-obbligi li jaqgħu taħt Artikolu 40, il-Fondazzjoni għandha awtomatikament tassumi d-drittijiet ta' riparazzjoni ta' l-uffiċjal jew dawk intitolati taħtu kontra t-tielet persuna responsabbli għal aċċident li fih ikun miet membru tal-persunal.
2. Fil-limiti ta' l-obbligi li jaqgħu taħthom skond Artikoli 38 u 38a, il-Komunitajiet awtomatikament jassumu d-drittijiet ta' riparazzjoni tal-membru tal-persunal jew dawk taħtu li jkunu ntitolati kontra t-terza persuna responsabbli għal aċċident li fih ikun miet jew indarab membru tal-persunal jew persuna koperta bl-assigurazzjoni tiegħu.";
"Artikolu 41a
Membru tal-persunal li jkun temm 10 snin servizz għandu jkun intitolat għal pensjoni ta' rtirar. Huwa għandu jkun, iżda, intitolat għal dik il-pensjoni irrispettivament minn kemm ikun ta servizz jekk ikollu ‘l fuq minn 60 sena.
L-akbar pensjoni ta' irtirar għandha tkun ta' 70 % tas-salarju bażiku annwali li hemm fl-aħħar grad li fih kien ikklassifikat il-membru tal-persunal għal mill-inqas sena. Din għandha tingħata lil membri tal-persunal li temmew 35 sena servizz magħduda skond Artikolu 3 ta' Anness VI. F'każ li n-numru ta' snin ta' servizz ikun inqas minn 35, l-ammont massimu ta' hawn fuq għandu jiġi imnaqqas b'mod proporzjonali.
Fejn membru tal-persunal ikun intitolat għal pensjoni ta' irtirar, id-drittijiet tal-pensjoni tiegħu għandhom jiġu mnaqqsa bi proporzjon għall-ammonti mħallsa skond Artikolu 37 ta' Anness VI.
L-ammont tal-pensjoni tal-irtirar ma għandux ikun inqas minn 4 % tal-figura ta' sussistenza minima, fit-tifsira ta' Artikolu 5 ta' Anness VI, għal kull sena ta' servizz bi qbil ma' Artikolu 3 ta' dak l-Anness.
L-età għall-pensjoni għandha tkun ta' 60 sena.
Is-snin ta' servizz imsemmija fl-ewwel paragrafu għandhom ikunu dawk li jkun għamel membru tal-persunal skond kif imfisser f'Artikolu 1(2) u għandhom jinkludu s-snin qabel id-9 ta' Marzu 1982. Dejjem jekk il-membru tal-persunal ikun għadu jaqdi b' dik il-kapaċita' lill-Fondazzjoni fl-istess data.
Artikolu 41b
Membru tal-persunal għandu jkun intitolat, bil-mod imsemmi f'Kapitolu III ta' Anness VI, għal pensjoni ta' l-invalidità f'każ li jkollu invalidità permanenti li żżommu milli jwettaq id-dmirijiet tiegħu fil-Fondazzjoni.
F'każ li l-invalidità tkun minħabba aċċident waqt jew b'konnessjoni mat-twettieq tad-dmirijiet tiegħu, minħabba mard marbut max-xogħol, minħabba att bi spirtu ċiviku jew minħabba li jkun ħa riskju biex isalva ħajjet ħaddieħor, il-pensjoni ta' l-invalidità għandha tkun 70 % ta' l-aħħar salarju bażiku tal-membru tal-persunal.
F'każ li l-invalidità tkun riżultat ta' xi ħaġa oħra, il-pensjoni ta' l-invalidità, maħduma fuq l-aħħar salarju bażiku tiegħu, għandha tkun ewkivalenti għall-pensjoni ta' l-irtirar li kien ikun intitolat għaliha l-membru tal-persunal fl-età ta' 65 sena kieku jkun baqa' fis-servizz sa dik l-età.
Il-pensjoni ta' l-invalidità ma għandhiex tkun inqas minn 120 % tal-figura minima ta' sussistenza kif definit f'Artikolu 5 ta' Anness VI.
F'każ ta' invalidità li tkun ġiet fuq il-membru tal-persunal deliberatament, id-Direttur jista' jiddeċiedi li huwa għandu jirċievi biss il-kumpens għal terminazzjoni tas-servizz imsemmi f'Artikolu 11 ta' Anness VI.
Artikolu 41ċ
Armla ta' membru tal-persunal jew ta' membru tal-persunal ta' qabel għandha tkun intitolata għall-pensjoni tas-superstiti kif imsemmi f'Kapitolu iv ta' Anness VI.
L-ammont ta' pensjoni tas-superstiti kull xahar pagabbli lill-armla tal-membru tal-persunal li jkun miet waqt is-servizz jew waqt leave mis-servizz militari. Dan għandu jammonta għal 35 % ta' l-aħħar salarju bażiku li jkun irċieva l-membru tal-persunal u ma għandux ikun inqas mill-figura minima ta' sussistenza kif imfissra f'Artikolu 5 ta' Anness VI.
Artikolu 41d
1. F'każ li membru tal-persunal jew persuna intitolata għall-pensjoni ta' l-irtirar jew ta' l-invalidità tmut u ma tħalli l-ebda konjuġi intitolat għall-pensjoni tas-superstiti, l-ulied dipendenti kif imfisser f'Artikolu 7 ta' Anness IV ikunu intitolati għall-pensjoni ta' l-orfni skond Artikolu 20 ta' Anness VI.
2. L-istess intitolament għall-pensjoni għandu jgħodd fil-każ ta' tfal li jissodisfaw il-kondizzjonijiet imsemmija hawn fuq fil-każ ta' mewt jew żwieġ mill-ġdid tal-konjuġi riċevitur tal-pensjoni tas-superstiti, kif imfisser f'Artikolu 41ċ.
3. F'każ li membru tal-persunal jew persuna intitolata għall-pensjoni ta' irtirar jew ta' invalidità tmut iżda l-kondizzjonijiet imsemmija fl-ewwel paragrafu ma jkunux ġew sodisfatti, l-ulied dipendenti fit-tifsira ta' Artikolu 7 ta' Anness IV ikunu intitolati għall-pensjoni ta' l-orfni skond il-kondizzjonijiet imsemmija f'Artikolu 20 ta' Anness VI. Iżda, din il-pensjoni għandha tammonta għal nofs il-pensjoni kif ikkalkulata skond dak l-Artikolu.
4. Kull wild li jkun dipendenti fit-tifsira ta' Artikolu 7 ta' Anness IV fuq membru tal-persunal li l-konjuġi tiegħu, li ma jkunx membru tal-persunal, imut għandu jkun intitolat għall-pensjoni ta' l-orfni li tkun id-doppju ta' l-ammont ta' l-allokazzjoni ta' wild dipendenti.
Artikolu 41e
Persuna intitolata għall-pensjoni ta' l-irtirar li titħallas fl-età ta' 60 sena jew wara, jew għall-pensjoni ta' l-invalidità, jew għall-pensjoni tar-romol għandha tkun intitolata għall-allokazzjoni tal-familja speċifikat f'Artikoli 6, 7 u 8 ta' Anness IV. L-allokazzjoni tad-dar għandu jkun maħdum skond il-pensjoni tar-reċipjent.
L-ammont ta' allokazzjoni tal-wild dipendenti pagabbli lil persuna intitolata għall-pensjoni tar-romol għandu jkun, iżda, darbtejn l-ammont ta' l-allokazzjoni imsemmi f'Artikolu 7 ta' Anness IV.
Dawk il-persuni li jkunu intitolati għall-pensjoni ta' l-orfni għandhom ikunu intitolati għall-allokazzjoni ta' l-edukazzjoni bil-mod kif provdut f'Artikolu 8 ta' Anness IV.
Artikolu 41f
Il-pagamenti u l-benefiċċji msemmija f'Artikolu 41b sa 41e għandhom jiġu sospiżi jekk l-effetti finanzjarji tal-kuntratt ta' impieg tal-membru tal-persunal jiġu sospiżi b'mod temporanju skond il-Kondizzjonijiet ta' Impjieg tal-persunal tal-Fondazzjoni.
Artikolu 41ġ
Il-pensjonijiet għandhom jiġu kkalkulati skond l-iskali tas-salarji li jidħlu fis-seħħ mill-ewwel ġurnata tax-xahar ta' meta jibda l-intitolament.
Għandhom jiġu peżati b'rata li tkun akbar, daqs, jew inqas minn 100 %, skond il-kondizzjonijiet tal-Għixien fil-pajjiż ta' residenza tal-pensjonant; dan il-qies għandu jkun daqs dak stabbilit mill-Kunsill tal-Komunitajiet Ewropej skond Artikoli 64 u 65 (2) tar-Regolamenti ta' l-uffiċjali tal-Komunitajiet Ewropej.
Il-pensjonijiet ipprovduti għandhom ikunu soġġetti għall-istess arranġamenti kif deċiż fuqhom mill-Kunsill tal-Komunitajiet Ewropej fir-rigward tal-pensjonijiet ta' l-uffiċjali ta' dawk il-Komunitajiet.
Il-pensjonijiet għandhom jitħallsu f'waħda mill-muniti elenkati f'Artikolu 38 ta' Anness VI, skond ir-rati tal-kambju msemmija f'Artikolu 63 tar-Regolamenti ta' l-uffiċjali tal-Komunitajiet Ewropej.
Artikolu 41ħ
Membri tal-persunal għandhom jikkontribwixxu terz ta' l-ispiża tal-finanzjament ta' din l-iskema tal-pensjoni. Il-kontribuzzjoni għandha tkun 6,75 % tas-salarju bażiku tal-membru tal-persunal, jekk il-qies imsemmi f'Artikolu 3 ma jiġix meqjus, Din għandha titnaqqas kull xahar mis-salarji tal-membri tal-persunal u għandha titqies bħala dħul fis-sezzjoni tal-Kummissjoni tal-budget ġenerali tal-Komunitajiet Ewropej.
Għall-ħlas tal-benefiċċji taħt din l-iskema tal-pensjoni, id-Direttur tal-Fondazzjoni għandu jiddelega l-poter tiegħu lill-awtorità amministrattiva inkarigata mill-klerjar u pagament tal-pensjonijiet ta' l-uffiċjali ta' qabel tal-Kummissjoni tal-Komunitajiet Ewropej. Dawn il-benefiċċji għandhom jiġu mħallsa mill-budget tal-Komunitajiet Ewropej."
"8. ANNESS I
MEMBRI U PROĊEDURI TAL-KUMITAT TA’ L-PERSUNAL U TAL-KUMITAT TA’ L-INVALIDITÀ
IL-KAPITOLU 1
Kumitat tal-persunal
Artikolu 1
Il-Kumitat ta' l-persunal għandu jkun magħmul mill-membri tiegħu, kif ukoll minn dawk li jistgħu jissostitwuhom jekk ikun hemm, li l-ħatra tagħhom għandha tkun ta' sentejn. Il-Fondazzjoni tista’, iżda, tiddeċiedi li tistabbilixxi mandat li ma għandux ikun ta' inqas minn sena.
Il-kondizzjonijiet għall-elezzjoni tal-Kumitat ta' l-persunal għandhom jiġu stabbiliti bil-laqgħa ġenerali tal-persunal fis-servizz fil-post ta' impjieg rilevanti. L-elezzjoni għandha ssir b'votazzjoni sigrieta.
Dħul bħala membri fil-Kumitat ta' l-persunal għandu jkun tali li jiżgura li jkun hemm rappreżentazzjoni ta' kull kategorija tal-persunal.
L-elezzjonijiet għall-Kumitat ta' l-persunal għandhom ikunu validi biss jekk jieħdu sehem żewġ terzi tal-persunal intitolati għall-vot. Iżda, jekk dan il-proporzjon ma jintlaħaqx, it-tieni vot għandu jkun validu jekk jieħdu sehem il-maġġoranza ta' dawk intitolati.
Id-dmirijiet aċċettati mill-membri tal-Kumitat ta' l-persunal u mill-persunal maħtur f'organi stabbiliti mill-Fondazzjoni għandhom jiffurmaw parti mis-servizz normali tagħhom. Il-fatt tat-twettieq ta' dmirijiet bħal dawn ma għandux jippreġudika lill-persuna konċernata.
IL-KAPITOLU 2
Il-kumitat ta' l-invalidità
Artikolu 2
Il-Kumitat ta' l-Invalidità għandu jkun magħmul minn tliet tobba: wieħed maħtur mill-Fondazzjoni, wieħed maħtur minn membru tal-persunal konċernat, u wieħed maħtur bi ftehim reċiproku bejn l-ewwel żewġ tobba.
F'każ li l-membru tal-persunal jonqos milli jaħtar tabib, il-president tal-qorti tal-ġustizzja tal-Komunitajiet Ewropej għandu jaħtar wieħed.
Fil-każ ta' nuqqas ta' ftehim fuq il-ħatra tat-tielet tabib fi żmien xahrejn mill-ħatra tat-tieni tabib, it-tielet wieħed għandu jiġi maħtur mill-president tal-qorti tal-ġustizzja tal-Komunitajiet Ewropej fuq pretensjoni tal-partijiet konċernati.
Artikolu 3
L-ispejjeż li jintefqu minħabba l-proċeduri tal-Kumitat ta' l-Invalidità għandhom jiġu mħallsa mill-Fondazzjoni.
Fejn it-tabib maħtur mill-membru tal-persunal konċernat ikun residenti f'post ieħor barra l-post fejn il-membru jkun impjegat, il-membru tal-persunal għandu jħallas l-ispiża ta' l-infieq l-oħra meħtieġa, bl-eċċezzjoni ta spejjeż ta' vjaġġar ta' l-ewwel kategorija, li għandhom ikunu rimborsati mill-Fondazzjoni.
Artikolu 4
Il-membru tal-persunal jista’ jippreżenta lill-Kumitat ta' l-invalidità kull rapport jew ċertifikat maħruġ mit-tabib regolari tiegħu jew minn kwalunkwe tabib li setgħa ikkonsulta.
Il-konklużjonijiet tal-kumitat għandhom jiġu ppreżentati lill-Fondazzjoni u lill-membru tal-persunal konċernat.
Il-proċeduri tal-kumitat għandhom ikunu sigrieta.
";
9. Għandu jiġi miżjud l-Anness segwenti:
Anness V: "assigurazzjoni għall-mard, aċċidenti u mard marbut max-xogħol" u Anness VI: "skema tal-pensjoni".
Dawn l-Annessi jidhru f’Annessi 1 u 2 rispettivament ma’ dan ir-Regolament.
Artikolu 2
Dawk il-membri tal-persunal li jaħdmu fil-Fondazzjoni fid-data meta dan ir-Regolament jidħol fis-seħħ jistgħu jiddeċiedu biex jibqgħu koperti bl-iskema oriġinali tas-l-sigurtà soċjali msemmija f’Artikolu 38 ta’ dan ir-Regolament (KEFA, KEE, Euratom) Nru 1860/76, jekk kienet tgħodd għalihom, jew sabiex isiru membri ta’ l-iskema l-ġdida msemmija f’dan ir-Regolament, skond liema waħda minnhom tkun l-iżjed ta’ ġid għalihom. L-għażla trid issir fi żmien tliet xhur mid-data li dan ir-Regolament jidħol fis-seħħ u ma tkunx tista’ tinbidel. L-iskema imsemmija oriġinarjament f’Artikolu 38 tar-Regolament (KEFA, KEE, Euratom) Nru 1860/76 għandha tibqa’ fis-seħħ għall-perjodu qabel ma ssir dik l-għażla u minn hemm ′l quddiem jekk ma ssir l-ebda għażla f’dak il-perjodu ta’ tliet xhur sakemm ma ssirx għal raġunijiet li ma humiex fil-kontroll tal-membru tal-persunal.
Artikolu 3
Dan ir-Regolament għandu jidħol fis-seħħ fil-ġurnata ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fit-22 ta’ Frar 1982.

Labels: 10
0
9
15